אבישי דקל

אבישי דקל (13 בינואר 1951 – 17 בנובמבר 2025) היה אסטרופיזיקאי וקוסמולוג, פרופסור מן המניין באוניברסיטה העברית בירושלים והופקד על הקתדרה על שם אנדרה אייזנשטדט לפיזיקה עיונית במכון רקח לפיזיקה.

ביוגרפיה
דקל נולד בירושלים וגדל באשקלון. נכד לאליהו דובקין, ממנהיגי התנועה הציונית והיישוב ומחותמי מגילת העצמאות, ולסטרה לבית ברבש (נצר למשפחת אדמור"י חב"ד). נכד לז'ק דקלו ובלה דוידוביץ', מראשוני הרצליה. בן לנחמה ויהודה דקל, לוחמי פלמ"ח וממקימי קיבוץ יראון. יהודה דקל היה מנכ"ל המחלקה להתיישבות של הסוכנות ויו"ר המועצה לשימור אתרי מורשת בישראל. אחיו, בועז דקל, משמש כמנכ"ל P.M.I. דקל שרת בשריון, שימש כמ"פ ומג"ד במילואים ועסק במחקר ופיתוח. במלחמת יום הכיפורים פיקד על פלוגה ז' (זבוב) מגדוד 104 של חטיבה 164, בין השאר בקרב ואדי מבעוק, עד שנפצע בקרב ב-17 באוקטובר.

בעל תואר בוגר בפיזיקה ומתמטיקה מהאוניברסיטה העברית (1975). עבודת הדוקטור שלו באוניברסיטה העברית (1980), בהדרכת פרופסור יעקב שחם, עסקה בהיווצרות המבנה ביקום והייתה הראשונה בישראל בתחום הקוסמולוגיה. השתלם כפוסט-דוקטורנט במכון הטכנולוגי של קליפורניה (1980–1982), ושימש כפרופסור באוניברסיטת ייל (1982–1985). אחרי תקופה קצרה כחוקר בכיר במכון ויצמן (1985–1986), מונה ב-1986 לפרופסור חבר באוניברסיטה העברית, וב-1991 הועלה לדרגת פרופסור מן המניין. הוביל את קבוצת המחקר בקוסמולוגיה. מ-2007 אחז בקתדרה ע"ש אנדרה אייזנשטדט לפיזיקה עיונית.

בין תפקידי הניהול המרכזיים שלו כיהן כראש ועדת המחשוב האוניברסיטאית (1987–1990), עמד בראש מכון רקח לפיזיקה באוניברסיטה העברית (1997–2001), היה חבר בוועד הפועל של חבר הנאמנים (2001–2003), כיהן שתי קדנציות כראש הרשות לקהילה ונוער של האוניברסיטה העברית, שם עסק בחינוך מדעי לנוער, ניהל את מעבדות בלמונטה, וטיפח את קשרי האוניברסיטה עם הקהילה (2005–2011). מ-2008 כיהן כחבר הוועדה המתמדת והוועדה למדיניות אקדמית של האוניברסיטה העברית.

התארח ושיתף פעולה כחוקר באוניברסיטת קליפורניה בסנטה קרוז. ביקר באוניברסיטאות מובילות בארצות הברית ובאירופה, ובפרט התארח כפרופסור מילר באוניברסיטת קליפורניה בברקלי (2004), וכיהן בקתדרת המחקר הבין-לאומית על שם בלז פסקל באקול נורמל סופרייר בפריז (2004–2006). כיהן כנשיא האגודה הישראלית לפיזיקה (2008–2011) ונבחר לעמית האגודה (2019). זכה בפרס מפעל הפיס לאמנויות על שם לנדאו בקטגוריית אסטרופיזיקה וחלל (2020).

נפטר ב-17 בנובמבר 2025, נקבר בהרצליה.

מחקריו ופרסומיו
שמאל|ממוזער|180px|זרמים קרים של גז מהמארג הקוסמי זורמים לתוך גלקסיית דיסקה ביקום המוקדם, על פי הדמיית מחשב קוסמולוגית הידרודינמית (דקל ועמיתיו, 2011).
שמאל|ממוזער|180px|אי-יציבות גרביטציונית בגלקסיית דיסקה ביקום המוקדם, על פי הדמיית מחשב קוסמולוגית הידרודינמית (דקל ועמיתיו, 2011).
אבישי דקל עסק בקוסמולוגיה, והוא בעל תרומות חשובות להבנת התהליכים של היווצרות הגלקסיות והמבנה ביקום בקנה-מידה גדול, במסגרת המודל הסטנדרטי של המפץ הגדול, חומר אפל ואנרגיה אפלה. התמחה בשילוב של מודלים פיזיקליים פשוטים וסימולציות מחשב מתקדמות באמצעות מחשבי-על, תוך השוואה לתצפיות מטלסקופים בארץ ובחלל.

פרסם כשלוש מאות מאמרים מקצועיים בכתבי העת המובילים באסטרופיזיקה, שלהם כ-45,000 ציטוטים – הוא אחד החוקרים המצוטטים ביותר בקוסמולוגיה, עם אינדקס ציטוטים H=106. חיבר ספר לימוד מתקדם "היווצרות המבנה ביקום" בהוצאת אוניברסיטת קיימברידג'.

היווצרות גלקסיות ננסיות והיזון חוזר מהתפוצציות סופרנובה
בשנות השמונים פרסם דקל את המודל הראשון שהסביר את היווצרות הגלקסיות הננסיות והדגיש את חשיבות האפקט של היזון חוזר מהתפוצצויות כוכבים כסופרנובה על היווצרות כוכבים חדשים בגלקסיה. מאמרו הקלאסי בנושא זה, עם ג'וזף סילק, זכה ליותר מ-1,300 ציטוטים עד עתה (2012).

זרימות קוסמיות בקנה-מידה גדול
בשנות התשעים הובילו דקל וקבוצת המחקר שלו את המחקר התאורטי של זרימות קוסמיות בקנה-מידה גדול. הכוונה היא לצבר גדול של גלקסיות בסביבתנו הקוסמולוגית, המשתתפות בתנועת זרימה רחבת ממדים בהשפעת כוח המשיכה הגרביטציוני שמפעילים עליהן האזורים בעלי צפיפות מסה גבוהה מהממוצע, ובפרט על-צביר הגלקסיות הגדול שמכונה "המושך הגדול", אשר התגלה תצפיתית באותה תקופה. המחקר אפשר לכמת את צפיפות החומר האפל ביקום, שהוא הגורם לזרימה באמצעות המשיכה הגרביטציונית. נעשה ניסיון להבין האם היקום סופי או אינסופי, והאם התפשטותו שהחלה במפץ הגדול תימשך לנצח או תיעצר והוא יעבור לקריסה. המסקנות הן שהתפשטות היקום תימשך כנראה לנצח, והיא אף מואצת בהשפעת אנרגיה אפלה.

היווצרות הילות כדוריות של חומר אפל
שותף למאמץ המחקרי הבין-לאומי להבנת התפלגות החומר האפל במרחב, במארג הקוסמי וב"הילות" כדוריות שבתוכן נוצרות הגלקסיות המאירות.

היווצרות גלקסיות ביקום המוקדם
משנות האלפיים ואילך התמקד דקל בהיווצרות הגלקסיות בתקופה הפעילה ביותר שלה, ביקום המוקדם, בין מיליארד לחמישה מיליארד שנה אחרי המפץ הגדול. דקל וקבוצתו הובילו מהפכה בתחום, שבמרכזה היווצרות הגלקסיות כחלק מהמארג הקוסמי גדול הממדים של החומר האפל ביקום, ובניית גלקסיות הדיסקה המוקדמות באמצעות זרמים קרים של גז, הזורמים לאורך קווי השלד של המארג הקוסמי. תהליכים של אי-יציבות גרוויטציונית בדיסקות הגלקטיות מסבירים את מבנה הגלקסיות המוקדמות כפי שנראה בטלסקופים, את היווצרות המרכיבים הכדוריים של כוכבים, ואת בנייתם של חורים שחורים מסיביים במרכזי הגלקסיות. המודל משמש כתחליף למודל שהיה מקובל, שבו ההנחה הייתה שהתהליך המשפיע ביותר על התפתחות הגלקסיות הן התנגשויות בין גלקסיות.

חיים אישיים
דקל היה נשוי מ-1971 לציפי, עורכת דין, ששימשה כיועצת המשפטית של IBM, ומשקיעה בהיי-טק. אב לשני בנים.

קישורים חיצוניים



 הקתדרה על שם בלייז פסקל
 פרופסור מילר באוניברסיטת קליפורניה בברקלי

 אבישי דקל, מהמפץ הגדול להיווצרות החיים ביקום, הרצאה מצולמת, ערוץ האוניברסיטה העברית ביו טיוב, 6 באפריל 2006
 מחקר של פרופ' אבישי דקל מהאוניברסיטה העברית חשף את החומר האפל, באתר הידען, 28 בספטמבר 2005
 פרופסור אבישי דקל התארח בפורום לדיון בנושא קוסמולוגיה, באתר נענע 10

הערות שוליים

קטגוריה:אסטרופיזיקאים ישראלים
קטגוריה:אסטרונומים ישראלים
קטגוריה:סגל האוניברסיטה העברית בירושלים: פיזיקה
קטגוריה:משפחת ברבש
קטגוריה:בעלי תואר דוקטור מהאוניברסיטה העברית בירושלים
קטגוריה:חיילי חיל השריון
קטגוריה:זוכי פרס לנדאו למדעים ולמחקר
קטגוריה:אישים הקבורים בבית הקברות הישן בהרצליה
קטגוריה:ישראלים שנולדו ב-1951
קטגוריה:ישראלים שנפטרו ב-2025